|  |
| --- |
| **RIŻOLUZZJONI** |
| Kumitat Ekonomiku u Soċjali Ewropew |
| **Il-gwerra fl-Ukrajna u l-impatt ekonomiku u soċjali tagħha** |
| \_\_\_\_\_\_\_\_\_\_\_\_\_ |
| Il-gwerra fl-Ukrajna u l-impatt ekonomiku u soċjali tagħha |
| Relaturi  **Stefano MALLIA**  **Oliver RÖPKE**  **Séamus BOLAND** |

**MT**

|  |  |
| --- | --- |
| Bażi legali | Artikolu 35 tar-Regoli ta’ Proċedura |
|  | Riżoluzzjoni |
| Adottata fil-plenarja | 24/03/2022 |
| Sessjoni plenarja Nru | 568 |
| Riżultat tal-votazzjoni (favur/kontra/astensjonijiet) | 175/1/1 |

Il-Kumitat Ekonomiku u Soċjali Ewropew (KESE)

1. **jikkundanna bil-qawwa l-aggressjoni unilaterali kontra l-Ukrajna** ordnata mill-President tal-Federazzjoni Russa u l-involviment tar-reġim Belarussu; jenfasizza li l-invażjoni tal-Ukrajna mill-forzi militari Russi tikser ir-regoli u l-ftehimiet internazzjonali fis-seħħ u thedded is-sigurtà Ewropea u dik globali; l-invażjoni tikser ukoll direttament l-għan primarju tal-UE “li tippromovi l-paċi, il-valuri tagħha u l-benessri tal-popli tagħha”;
2. iħeġġeġ sabiex l-UE tipprovdi appoġġ sħiħ biex tiżgura li d-delitti tal-gwerra u d-delitti kontra l-umanità jiġu rreġistrati u proċessati permezz tal-Qorti Kriminali Internazzjonali;
3. ifaħħar **il-kuraġġ tremend muri mill-poplu tal-Ukrajna**, li qed jiddefendi lill-Ukrajna kontra l-invażuri Russi; jistieden lid-dinja ħielsa tappoġġja l-ġlieda tiegħu għall-paċi u l-libertà bil-mezzi kollha għad-dispożizzjoni tagħha;
4. jistieden lill-UE u lill-imsieħba internazzjonali tal-istess fehma tagħha jibqgħu magħqudin, ikomplu juru **solidarjetà sħiħa fir-rispons għal din il-gwerra mhux ġustifikata u mhux provokata**, u jidentifikaw triq diplomatika biex iwaqqfu l-ostilitajiet; jenfasizza l-ħtieġa għal azzjoni diplomatika ta’ waqfien immedjat mill-ġlied u l-bini ta’ proċess reali ta’ paċi bi rwol attiv tal-istituzzjonijiet tal-UE.Dawn l-atturi għandhom ukoll iżidu l-pressjoni fuq ir-reġim Russu billi jimponu minnufih aktar sanzjonijiet u jużaw l-għodod l-oħrajn kollha għad-dispożizzjoni tagħhom biex iwaqqfu immedjatament l-azzjoni militari mir-Russja fit-territorju tal-Ukrajna, jirtiraw għalkollox il-forzi Russi, u biex jerġgħu jistabbilixxu l-paċi, is-sigurtà u l-istabbiltà fil-Viċinat tal-Lvant tal-UE u biex jappoġġjaw soċjetajiet li jikkondividu l-valuri tagħna;
5. jemmen li huwa tal-akbar importanza għall-UE u għall-komunità internazzjonali li l-ebda fruntiera ma tinbidel permezz ta’ mezzi militari, u li l-aggressur ma jikseb l-ebda benefiċċju. Huwa l-istat tad-dritt li jeħtieġ li jiġi difiż, mhux id-drittijiet ta’ min hu l-iżjed b’saħħtu, u l-Ukrajna tiġi kkumpensata bis-sħiħ;
6. jappoġġja u japprova l-messaġġi ewlenin tar-Riżoluzzjoni tal-Parlament Ewropew tal-1 ta’ Marzu dwar l-aggressjoni Russa kontra l-Ukrajna inklużi l-miżuri proposti fiha biex l-Ukrajna u ċ-ċittadini tagħha jiġu appoġġjati minnufih fil-ġlieda tagħhom għall-indipendenza u l-libertà;
7. jilqa’ l-azzjonijiet ta’ dawk il-kumpaniji Ewropej li ddeċidew li jirtiraw mis-suq Russu u jħeġġeġ kumpaniji oħrajn biex jiffavorixxu wkoll l-umanità u s-solidarjetà aktar milli l-interessi ekonomiċi ta’ terminu qasir;
8. itenni l-**appoġġ inekwivoku tiegħu għas-sovranità, l-indipendenza u l-integrità territorjali** tal-Ukrajna, ta’ pajjiżi oħrajn tas-Sħubija tal-Lvant, jiġifieri l-Moldova u l-Georgia, kif ukoll l-Istati Membri kollha tal-UE, fi ħdan il-fruntieri tagħhom rikonoxxuti internazzjonalment;
9. jesprimi n-niket profond tiegħu għall-**vittmi** kollha **tal-aggressjoni**, it-tfal, in-nisa u l-irġiel, għall-qerda tal-bliet u l-infrastruttura, it-tbatija umana inkalkolabbli u l-ħsara ambjentali; jiddispjaċih li miljuni ta’ nies ġew imġiegħla jħallu djarhom u jfittxu kenn fi nħawi iżjed siguri fl-Ukrajna jew f’pajjiżi ġirien; jinsisti li l-aggressuri jridu jinżammu responsabbli għad-delitti tagħhom;
10. iħeġġeġ li jiżdiedu l-azzjonijiet favur it-tisħiħ tal-pożizzjoni u s-sovranità tal-Ukrajna, kif ukoll l-**azzjonijiet umanitarji** li jistgħu jappoġġjaw lill-poplu Ukren fl-għoti ta’ aċċess għal oġġetti essenzjali, b’mod partikolari l-ilma, l-ikel, il-mediċina u l-elettriku; jistieden lill-gvernijiet jagħmlu dak kollu li jistgħu biex jiżguraw il-**provvista u s-sikurezza tal-ikel** billi jipprovdu ikel u ilma nadif fiż-żoni tal-gwerra; **iħeġġeġ lir-Russja tiżgura aċċess umanitarju għall-popolazzjoni tal-Ukrajna**; iwissi li ħafna ħaddiema mhux se jirċievu s-salarji tagħhom u n-nies mhux se jkollhom aċċess għat-tfaddil tagħhom; f’dan ir-rigward jappella għal miżuri ekonomiċi adegwati mfassla biex jipprevjenu kollass ekonomiku;
11. jilqa’ **l-approċċ attiv tal-gvernijiet kollha tal-UE**, speċjalment dawk tal-Polonja, l-Ungerija, ir-Rumanija, il-Bulgarija u s-Slovakkja, kif ukoll il-gvern tal-Moldova **li jżommu l-fruntieri tagħhom miftuħin** u jipprovdu mezzi ta’ evakwazzjoni, kenn, assistenza ta’ emerġenza, assistenza medika u ażil lill-persuni li qed jaħarbu mill-gwerra fl-Ukrajna, inklużi kemm ċittadini Ukreni kif ukoll dawk mhux Ukreni; jistieden lill-Kunsill u lill-Kummissjoni jipprovdu finanzjament addizzjonali għal dawn il-pajjiżi peress li huma l-punti primarji ta’ dħul għar-refuġjati Ukreni fl-UE; dawn se jibqgħu wkoll il-pajjiżi ta’ residenza ewlenin għar-refuġjati Ukreni fix-xhur li ġejjin;
12. jappella għal darb’oħra għal **politika dwar l-immigrazzjoni li tiżgura li l-ebda pajjiż ma jġorr piż sproporzjonat** u li dan il-piż jinqasam b’mod ugwali fost l-Istati Membri;
13. jappoġġja **l-impenn tal-UE li tassisti lir-refuġjati mill-Ukrajna** kif deskritt fil-Komunikazzjoni tal-Kummissjoni *Solidarjetà Ewropea mar-refuġjati u dawk li qed jaħarbu mill-gwerra fl-Ukrajna*[[1]](#footnote-1) u jenfasizza li l-fondi disponibbli permezz tal-Azzjoni ta’ Koeżjoni għar-Refuġjati fl-Ewropa u REACT[[2]](#footnote-2) għandhom ikunu flessibbli u disponibbli fil-pront; jilqa’ l-fatt li **l-UE diġà attivat il-Mekkaniżmu tal-UE għall-Protezzjoni Ċivili** u ħolqot ċentri loġistiċi fil-pajjiżi ġirien biex titwassal l-għajnuna fl-Ukrajna;
14. jilqa’ **s-solidarjetà li tnissel kuraġġ murija mill-UE u mill-organizzazzjonijiet tas-soċjetà ċivili ġirien** u l-azzjonijiet kontinwi tagħhom sa mill-ewwel jum tal-aggressjoni Russa u jenfasizza l-ħtieġa li **jiġi allokat appoġġ finanzjarju tal-UE kemm lill-gvernijiet kif ukoll lill-organizzazzjonijiet tas-soċjetà ċivili** li qed jaġixxu fuq il-post;
15. jappella **għall-implimentazzjoni sħiħa tad-Direttiva dwar il-Protezzjoni Temporanja** (li ġiet attivata għall-ewwel darba mill-Kunsill Ewropew fl-4 ta’ Marzu 2022 fuq il-proposta tal-Kummissjoni Ewropea) permezz tas-solidarjetà u r-responsabbiltà kondiviża bejn l-Istati Membri tal-UE, **billi tiggarantixxi l-firxa sħiħa ta’ drittijiet previsti mid-Direttiva**, li jinkludu l-aċċess għas-suq tax-xogħol, l-akkomodazzjoni, il-kura tas-saħħa, l-edukazzjoni u l-appoġġ soċjali, għal dawk kollha li huma intitolati għal din il-protezzjoni, u li l-ħtiġijiet tal-gruppi vulnerabbli, speċjalment it-tfal, in-nisa, l-anzjani u l-persuni b’diżabilità, jiġu indirizzati b’mod adegwat; iħeġġeġ lill-pajjiżi ospitanti jilqgħu l-ħolqien u r-rispett tal-istess kurituri umanitarji għar-refuġjati kollha li qed jaħarbu mill-gwerra fl-Ukrajna irrispettivament min-nazzjonalità tagħhom;
16. jirrikonoxxi **d-diffikultajiet li l-pajjiżi ospitanti** jistgħu jsibu biex **jintegraw malajr lir-refuġjati fis-swieq tax-xogħol tagħhom**; jenfasizza li l-ekonomiji tal-UE għandhom il-kapaċità li jassorbu l-influss ta’ persuni mill-Ukrajna sakemm ir-risistemazzjoni tiġi ġestita b’mod adegwat; jappella sabiex **il-mekkaniżmi ta’ inklużjoni jkunu sensittivi għall-ġeneru u għall-età**; jistieden lill-Awtorità Ewropea tax-Xogħol biex, f’konformità mal-mandat tagħha, timmonitorja l-integrazzjoni tar-refuġjati fis-suq tax-xogħol u tipprovdi rapporti regolari dwar dan; ifakkar għal dan il-għan fil-**potenzjal tal-ekonomija soċjali u solidali**, fil-qafas tas-servizzi tal-istat soċjali, biex l-impjiegi jinżammu u jiżdiedu anke fi żminijiet ta’ kriżi, u jħeġġeġ lill-Istati Membri jsibu soluzzjonijiet għal integrazzjoni aħjar tar-refuġjati Ukreni fis-suq tax-xogħol tagħhom. Jirrikonoxxi s-sitwazzjoni speċifika tan-nisa u t-tfal fiż-żoni ta’ kunflitt u malli jaslu fil-pajjiżi ospitanti, inklużi r-riskji ta’ sfruttament u vjolenza abbażi tal-ġeneru, b’mod partikolari l-vjolenza sesswali u t-traffikar tal-bnedmin. Jinnota li s-sitwazzjoni taċ-ċittadini Ukreni li ngħataw protezzjoni temporanja fl-Unjoni Ewropea, jew li huma intitolati jitolbu dan l-istatus, se tkompli tiġi mmonitorjata u kkunsidrata mill-Forum Ewropew dwar il-Migrazzjoni;
17. jappella għal **appoġġ** imsaħħaħ **għas-soċjetà ċivili Ukrena**, kemm **fl-Ukrajna kif ukoll ’il hinn minnha**; jemmen li l-UE għandha tikkunsidra li tinvolvi lis-soċjetà ċivili tal-Ukrajna fid-diskussjonijiet kollha b’rabta mal-Ukrajna; is-soċjetà ċivili tal-Ukrajna se tkun involuta direttament fit-taffija tal-impatt tal-gwerra u fil-bini mill-ġdid tan-nisġa soċjoekonomika tal-pajjiż; f’dan il-kuntest, il-KESE jappella għall-konsolidazzjoni u t-tisħiħ tal-iskemi ta’ finanzjament eżistenti mfasslin biex jappoġġjaw lis-soċjetà ċivili fl-Ukrajna;
18. b’segwitu għad-dikjarazzjonijiet reċenti mill-President tal-KE, jistieden lill-istituzzjonijiet tal-UE u lill-Istati Membri kollha **biex jikkooperaw bis-sħiħ mal-Ukrajna u biex jiftħu l-fondi u l-programmi rilevanti kollha tal-UE għall-Ukrajna;**
19. jistieden lill-istituzzjonijiet tal-UE **jiftħu djalogu konkret mal-Ukrajna dwar il-proċess ta’ adeżjoni tal-pajjiż mal-Unjoni Ewropea malajr kemm jista’ jkun** f’konformità mal-Artikolu 49 tat-Trattat dwar l-Unjoni Ewropea u, abbażi tal-mertu, jipprovdu għajnuna finanzjarja immedjata biex jiżguraw appoġġ umanitarju lill-Ukrajna, u jħeġġeġ **biex jinfetaħ l-istess djalogu mal-pajjiżi l-oħrajn li assoċjaw ruħhom mal-UE bħall-Georgia u l-Moldova** sabiex jiġu ggarantiti stabbiltà u trattament ugwali għal dawn il-pajjiżi. Dan għandu jseħħ **mingħajr detriment għall-proċess ta’ adeżjoni li għaddej bħalissa tal-Balkani tal-Punent;** sadanittant, jappella sabiex titkompla l-ħidma favur l-integrazzjoni tal-Ukrajna fis-suq uniku tal-UE skont il-Ftehim ta’ Assoċjazzjoni;
20. jesprimi tħassib serju dwar **l-użu massiv tal-propaganda u d-diżinformazzjoni mill-gvern Russu** biex jiġġustifika u joskura l-aggressjoni tiegħu kontra l-Ukrajna; jenfasizza, f’dan ir-rigward, il-ħtieġa li tissaħħaħ ir-reżiljenza tal-UE għall-attakki ċibernetiċi u li titfassal strateġija globali biex tiġi miġġielda d-diżinformazzjoni; l-UE jeħtiġilha tieħu f’idejha t-tmexxija globali f’dan ir-rigward;
21. jenfasizza l-ħtieġa li **s-soċjetà ċivili u l-ġurnalisti Russi u Belarussi indipendenti jingħataw appoġġ** u li l-mezzi ta’ komunikazzjoni magħhom jinżammu miftuħin; jikkundanna bil-qawwa l-mewġa ta’ ripressjonijiet fir-Russja kif ukoll l-arresti ta’ dimostranti paċifiċi, il-kontroll tal-espressjoni tal-midja u l-eliminazzjoni tal-vuċi tas-soċjetà ċivili;
22. jappella għal azzjonijiet konġunti ta’ solidarjetà biex jibbojkottjaw il-prodotti u s-servizzi mir-Russja; jenfasizza **l-ħtieġa li tintemm il-kooperazzjoni mal-kumpaniji u l-organizzazzjonijiet Russi li jappoġġjaw il-politiki ta’ Putin**; jikkundanna l-evitar ta’ azzjonijiet kollettivi ta’ bojkott f’tentattiv biex jinkiseb kwalunkwe tip ta’ vantaġġ;
23. jirrikonoxxi li l-gwerra u l-miżuri kollha relatati, jiġifieri s-sanzjonijiet, se jkollhom **impatt soċjoekonomiku** fuq l-Istati Membri u l-pajjiżi ġirien, li l-UE trid tkun lesta tassumi; jirrimarka li l-kriżi turi l-ħtieġa għat-tisħiħ tas-suq intern u l-funzjonament tiegħu; jenfasizza l-importanza li jiġi kkumpensat it-telf imġarrab mill-intrapriżi Ewropej affettwati mis-sanzjonijiet u jenfasizza l-ħtieġa li ssir analiżi tal-impatt bir-reqqa tas-sanzjonijiet, sabiex ikunu ppreparati biex jimmitigaw il-konsegwenzi ekonomiċi u soċjali tagħhom;
24. jenfasizza li diversi **setturi tal-industrija** se jintlaqtu b’mod serju; jirrimarka li minbarra l-enerġija, ir-Russja u l-Ukrajna għandhom piż sinifikanti fl-importazzjonijiet tal-UE ta’ metalli, bħan-nikil, ir-ram u l-ħadid, u materja prima essenzjali, bħan-neon, il-palladju, it-titanju u l-platinu, li huma kruċjali għal diversi industriji strateġiċi inklużi d-difiża u l-produzzjoni tal-mikroċipep;
25. jenfasizza l-ħtieġa li jitħaffef l-iżvilupp ta’ **awtonomija strateġika u teknoloġika għall-Ewropa** u jistieden lill-mexxejja tal-UE jikkonfermaw l-unità u d-determinazzjoni tagħhom li jagħmlu l-Unjoni Ewropea setgħa aktar indipendenti u sovrana billi jtejbu l-kapaċitajiet ta’ difiża tagħna u jillimitaw id-dipendenzi tagħna fl-enerġija, il-materja prima kritika u l-ikel;
26. jenfasizza l-importanza li titnaqqas **id-dipendenza enerġetika tal-UE minn partijiet terzi, b’mod partikolari mir-Russja;** jappella sabiex ikun hemm pjan vijabbli għad-diversifikazzjoni tas-sorsi tal-enerġija fi ħdan it-taħlita tal-enerġija tal-Istati Membri u jilqa’ l-proposti li saru dwar dan fid-Dikjarazzjoni ta’ Versailles[[3]](#footnote-3); jirrikonoxxi li s-sigurtà u s-sostenibbiltà tal-provvista tal-enerġija jistgħu jinkisbu bis-sħiħ fuq medda twila ta’ żmien biss billi tingħata spinta lill-użu ta’ sorsi tal-enerġija b’livell baxx ta’ emissjonijiet ta’ karbonju jew mingħajr karbonju, b’użu akbar ta’ sorsi tal-enerġija lokali u rinnovabbli; jirrakkomanda li jitħaffu l-investimenti fir-riċerka biex jiġu żviluppati teknoloġiji nodfa ġodda sabiex jiġi żgurat futur reżiljenti u sostenibbli tas-sistema tal-enerġija tal-UE;
27. jenfasizza l-ħtieġa għal **divrenzjar tal-istrateġiji fiskali fl-Istati Membri kollha**, bil-ħsieb li tiġi ppreservata s-sostenibbiltà tad-dejn, b’mod partikolari fl-Istati Membri b’dejn pubbliku għoli. L-Istati Membri b’livell ta’ dejn baxx u medju għandhom jagħtu prijorità lill-espansjoni tal-investiment pubbliku; jenfasizza l-importanza li tingħata prijorità lill-**espansjoni tal-investiment pubbliku biex tissaħħaħ ir-reżiljenza** tal-ekonomija tal-UE;
28. jesprimi tħassib fir-rigward tas-sitwazzjoni ta’ emerġenza ta’ partijiet sinifikanti tas-**settur tat-trasport** u jħeġġeġ lill-Kummissjoni tagħti l-attenzjoni dovuta lill-kriżi tas-settur tat-trasport ikkawżata minn spejjeż estremament għoljin tal-fjuwil u l-elettriku fil-ħolqien tal-Qafas Temporanju tal-Kriżijiet imsemmi fil-Komunikazzjoni *REPowerEU: Azzjoni Ewropea Konġunta għal enerġija aktar affordabbli, sikura u sostenibbli*[[4]](#footnote-4)u jappella għal kawtela meta jittaffew il-proċeduri regolatorji biex jiġi żgurat li ma jdgħajfux l-istandards soċjali u ambjentali;
29. jenfasizza li huwa inevitabbli li l-kunflitt se jkollu konsegwenzi serji għas-settur agroalimentari tal-UE, li se jirrikjedi appoġġ addizzjonali; għal dan il-għan jenfasizza li l-UE jeħtiġilha ssaħħaħ l-impenn tagħha li tikseb riżultati fir-rigward ta’ **sistemi tal-ikel sostenibbli** filwaqt li tiggarantixxi l-affordabbiltà ta’ ikel ta’ kwalità għal kulħadd; b’mod partikolari, l-UE trid ittejjeb is-sigurtà tal-ikel tagħha billi tnaqqas id-dipendenzi millprodotti agrikoli importati u l-inputs ewlenin; barra minn hekk, il-konsumaturi fl-Istati Membri kollha tal-UE se jiffaċċjaw żidiet sinifikanti fil-prezzijiet tal-ikel u tal-enerġija li jistgħu jżidu l-livelli ta’ faqar fl-UE;
30. jenfasizza li l-Ukrajna u r-Russja huma esportaturi sinifikanti ta’ diversi prodotti agrikoli, bħalma huma l-ħbub u ż-żrieragħ żejtnin; jinnota li t-tfixkil fl-esportazzjonijiet minn dawn il-pajjiżi diġà wassal għal **żidiet globali sinifikanti fil-prezzijiet tal-prodotti bażiċi agrikoli** u li l-konsegwenzi jinħassu b’mod speċjali fl-ifqar pajjiżi tad-dinja u l-ifqar nies huma dawk li se jbatu l-aktar;
31. jenfasizza li l-impatti tal-gwerra m’għandhomx ikunu għad-detriment tal-azzjoni klimatika u s-sostenibbiltà, kif previst fl-Aġenda 2030 tan-NU dwar l-iżvilupp sostenibbli li hija, l-ewwel u qabel kollox, aġenda ta’ paċi, sigurtà u tnaqqis tal-faqar; jenfasizza l-ħtieġa li jsir progress lejn l-implimentazzjoni tal-Aġenda 2030 tan-NU u tranżizzjoni ġusta, permezz tal-**Patt Ekoloġiku Ewropew**, filwaqt li jenfasizza li derogi eċċezzjonali jistgħu jingħataw biss għal żmien limitat;
32. iqis li **l-impatti ambjentali kkawżati mill-kunflitt**, bħala konsegwenza ta’ attakki bil-bombi, tnixxijiet ta’ żejt/gass, inċidenti f’fabbriki kimiċi jew impjanti nukleari, huma ta’ tħassib serju kemm għall-popolazzjoni tal-Ukrajna kif ukoll għal dik tal-UE; jenfasizza li l-UE jeħtiġilha tgħin biex tipproteġi u tirrestawra l-ħsara ambjentali kkawżata mill-gwerra u tissanzjona r-reati ambjentali, peress li huwa inevitabbli li dawn se jkollhom konsegwenzi dejjiema;
33. jenfasizza l-**ħtieġa li tinżamm is-solidarjetà u li jiġu żviluppati aktar reazzjonijiet Ewropej komuni** biex jinqasam il-piż tal-impatt ekonomiku u jissuġġerixxi t-tfassil ta’ strument Ewropew flessibbli; jinnota li, fil-każ tal-aktar pajjiżi affettwati, l-ipproċessar u r-reviżjoni tal-pjani nazzjonali għall-irkupru u r-reżiljenza jistgħu jkunu meħtieġa, b’mod partikolari fid-dawl tar-riskju ta’ staġnar inkwetanti; jirrikonoxxi li l-Istati Membri kollha tal-UE u ċ-ċittadini tagħhom se jiġu affettwati direttament mill-invażjoni tal-Ukrajna u li l-kost uman u r-riperkussjonijiet għall-Ukreni se jkunu inkalkolabbli, għalhekk, il-ħtieġa għal solidarjetà fi ħdan l-UE u għal solidarjetà fit-tul tal-UE mal-Ukrajna;
34. jilqa’ l-impenn espress fid-Dikjarazzjoni ta’ Versailles[[5]](#footnote-5) biex jiżdied l-użu tal-istrument tal-**Faċilità Ewropea għall-Paċi**; jenfasizza li l-UE għandha timxi lejn integrazzjoni politika aktar b’saħħitha, li tista’ tappoġġja politika barranija komuni u jistieden lill-Istati Membri jibdew jaħdmu minnufih fuq l-implimentazzjoni ta’ **sistema ta’ difiża** ġenwinament komuni u effettiva li ssaħħaħ b’mod sinifikanti l-kapaċità tal-Ewropa li tiddefendi lilha nnifisha;
35. jirrikonoxxi li l-okkupazzjoni tal-impjanti tal-enerġija nukleari qed tqajjem tħassib dwar **is-sikurezza nukleari** għall-popolazzjoni lokali u l-Ewropa kollha kemm hi u jappella għal kooperazzjoni sħiħa mal-atturi kollha involuti u mal-Aġenzija Internazzjonali għall-Enerġija Atomika biex tiġi mmonitorjata s-sitwazzjoni u jiġi evitat kwalunkwe ħruġ possibbli ta’ radjuattività;
36. jenfasizza **l-ħtieġa li l-mexxejja politiċi jkunu ċari fil-komunikazzjoni tagħhom maċ-ċittadini tal-UE** u jispjegaw l-ispiża tal-gwerra; jenfasizza li l-paċi għandha prezz u li lkoll kemm aħna rridu nħallsu dak il-prezz, li jinqasam bejn l-Istati Membri kollha;
37. jistieden lill-**UE u lill-Istati Membri tagħha jħejju assistenza adegwata u pjan ta’ rkupru għall-Ukrajna** biex jappoġġjaw l-ekonomija tal-Ukrajna u l-bini mill-ġdid tal-infrastruttura meqruda tagħha; jenfasizza li l-Federazzjoni Russa trid terfa’ r-responsabbiltà għall-qerda tal-infrastruttura Ukrena, inkluż il-bini ċivili u residenzjali, kif ukoll it-telf ekonomiku sinifikanti, u se tkun meħtieġa tikkumpensa għall-ħsara kkawżata mill-azzjonijiet aggressivi tagħha;
38. jieħu l-impenn **li jimmonitorja s-sitwazzjoni mill-qrib, billi jħeġġeġ skambji ta’ informazzjoni dwar l-appoġġ għall-organizzazzjonijiet tas-soċjetà ċivili (OSĊ) Ewropej** fuq il-post, billi **jħeġġeġ djalogu ġenwin mal-OSĊ Ukreni**, inklużi l-organizzazzjonijiet ta’ min iħaddem u t-trade unions, permezz tal-mekkaniżmi ta’ djalogu permanenti tagħhom; il-monitoraġġ tas-sitwazzjoni tar-refuġjati fuq il-post kif ukoll fil-pajjiżi ġirien, filwaqt li jingħata appoġġ sħiħ lill-poplu Ukren.

Brussell, 24 ta’ Marzu 2022

Christa SCHWENG  
Il-President tal-Kumitat Ekonomiku u Soċjali Ewropew

\_\_\_\_\_\_\_\_\_\_\_\_\_

1. COM(2022) 107 final – Solidarjetà Ewropea mar-refuġjati u dawk li qed jaħarbu mill-gwerra fl-Ukrajna [↑](#footnote-ref-1)
2. [COM (2022) 109 final](https://eur-lex.europa.eu/legal-content/MT/TXT/PDF/?uri=CELEX:52022PC0109) – Azzjoni ta’ Koeżjoni għar-Refuġjati fl-Ewropa (CARE) [↑](#footnote-ref-2)
3. Dikjarazzjoni ta’ Versailles, adottata fil-Laqgħa Informali tal-Kapijiet ta’ Stat u ta’ Gvern fl-10 u l-11 ta’ Marzu 2022 <https://www.consilium.europa.eu/media/54773/20220311-versailles-declaration-en.pdf>. [↑](#footnote-ref-3)
4. [COM(2022) 108 final](https://eur-lex.europa.eu/legal-content/MT/TXT/PDF/?uri=CELEX:52022DC0108&from=MT) – REPowerEU: Azzjoni Ewropea Konġunta għal enerġija aktar affordabbli, sikura u sostenibbli [↑](#footnote-ref-4)
5. Dikjarazzjoni ta’ Versailles, adottata fil-Laqgħa Informali tal-Kapijiet ta’ Stat u ta’ Gvern fl-10 u l-11 ta’ Marzu 2022 <https://www.consilium.europa.eu/media/54773/20220311-versailles-declaration-en.pdf> [↑](#footnote-ref-5)